**וירוס הקורונה- איך להפוך את הלימון ללימונדה**

5 *פעולות מומלצות ויצירתיות למינוף שעות הפנאי בבית, כתחליף לבית הספר*

**הורים יקרים,**

בפוסט הקודם דיברנו על האופן בו ניתן לתווך לילדים את המציאות החדשה. בפוסט הנוכחי נדון באופן בו ניתן להתמודד בבית עם המצב החדש והמאתגר.

בתחום הפסיכולוגיה החיובית מדובר על האופן בו משברים עשויים לשמש גם כקרש קפיצה לצמיחה והתחדשות. נשאל שאלה קצת מוזרה- מהן ההזדמנויות שווירוס הקורונה מייצר לנו?

ובכן, כמו בכל צרה, גם בצרה הזו ישנן הזדמנויות. אחת ההזדמנויות היא לימוד ביתי של מיומנויות חשובות לחיים, כאלו שאינן בהכרח נלמדות במערכת החינוך, גם לא בלמידה מרחוק...

להלן רשימה של מיומנויות יום-יומיות שאנו כמבוגרים רכשנו בזכות ניסיון החיים, כאלו שכנראה לא למדנו בבתי הספר. מיומנויות אלו יכולות לעבור לילדים בלימוד ביתי דרך ההורים, באופן חוויתי ומעניין:

1. **קריאת ערכים תזונתיים על מוצרים ולמידה על יתרונות של ערכים תזונתיים מסוימים**: כיום לרבים מההורים חשוב לעבור לתזונה בריאה. ניתן לנצל את הימים הללו לחקר חוויתי עם ילדים את התוויות על מוצרי המזון בבית. לבדוק באינטרנט מה המשמעות של כל ערך תזונתי, ולעשות דירוג "תחרותי" בין המוצרים הכי הבריאים בבית.
2. **לימוד של מיומנויות בסיסיות בכלכלת הבית:** שיתוף הילדים בפעולות של תפירה, בישול, כביסה וניקיון. הכוונה היא לא בהכרח להעביר מטלות לילדים, אלא ללמד אותם באופן חוויתי ומעניין, ולשתף אותם בפעולות אלו כזמן איכות עם המבוגר.
3. **לילדים גדולים יותר- לימוד מיומנויות של תחזוקת רכב:** החלפת גלגל, בדיקת שמן, מילוי אוויר בגלגלים, קריאת התראות ברכב וכן הלאה. ילדים עם משיכה לתחומים טכניים יהנו מאוד מלמידה חווייתית מסוג זה עם ההורה.
4. **צריכה ביקורתית של מידע חדשותי:** כיום, מיומנות שהולכת והופכת ליותר חשובה בימינו היא הצורך לדעת להפריד בין "פייק ניוז" למידע חדשותי אמין וחשוב. ניתן לעבור עם הילדים על ידיעות חדשותיות שונות ולעזור להם לפתח "מסננת" טובה למידע שהם נחשפים אליו.
5. **יחסים בין-אישיים:** בימים אלו ניתן לעשות פעולות עם הילדים שיאפשרו להם לפתח ערכים חשובים בתקשורת בין-אישית כגון אמפטיה, יכולת להתפשר, כבוד לזולת וכן הלאה. למשל, ניתן לצרף אותם ביחד עם ההורה לפעולות התנדבותיות למיניהן שמתפרסמות כיום ברשתות החברתיות. לחילופין, ניתן להתייחס לערכים הללו תוך תיווך שגרתי של קונפליקטים יום-יומיים בין אחים, למשל.

בברכת ימים קלים ורפואה שלמה,

צוות השירות הפסיכולוגי גני תקווה